TEAM บวก 3 วันติด! พุ่งอีก 21% นิวไฮรอบ 14 ปี โบรกฯชี้ราคา Laggard กลุ่มอิเล็คฯ
TEAM บวก 3 วันติด! พุ่งอีก 21% นิวไฮรอบ 14 ปี โบรกฯชี้ราคา Laggard กลุ่มอิเล็คฯ-ลุ้นปีนี้เทิร์นอะราวด์!
TEAM บวก 3 วันติด! พุ่งอีก 21% นิวไฮรอบ 14 ปี โบรกฯชี้ราคา Laggard กลุ่มอิเล็คฯ-ลุ้นปีนี้เทิร์นอะราวด์!
15 ธ.ค. 2564

ผู้สื่อข่าวรายงานว่า ราคาหุ้นวันนี้ (15 ธ.ค.64) บริษัท ทีมพรีซิชั่น จำกัด (มหาชน) หรือ TEAM ณ เวลา 11.34 น. อยู่ที่ระดับ 6.50 บาท บวก 1.15 บาท หรือ 21.50% สูงสุดที่ระดับ 6.75 บาท ต่ำสุดที่ระดับ 5.45 บาท ด้วยมูลค่าการซื้อขาย 405.78 ล้านบาท
โดยราคาหุ้นบวก 3 วันติดนับตั้งแต่วันที่ 13 ธ.ค.64 ยืนที่ระดับ 4.86 บาท จนถึงล่าสุดอยู่ที่ระดับ 6.50 บาท โดยราคาหุ้นปรับตัวแรงในรอบ 14 ปี 2 เดือน โดยเทียบตั้งแต่หุ้นยืนที่ระดับ 5.70 บาท เมื่อวันที่ 11 ต.ค.2550

ด้านนายวิจิตร อารยะพิศิษฐ ผู้อำนวยการอาวุโสนักกลยุทธ์การลงทุน ฝ่ายวิจัย บล.เมย์แบงก์ กิมเอ็ง (ประเทศไทย) ระบุในบทวิเคราะห์วันนี้(15 ธ.ค.2564) ว่า ราคาหุ้น TEAM ปรับตัวขึ้นแรงด้วยวอลุ่มเทรดที่เข้ามาอย่างหนาแน่น คาดว่าจะเป็นการเข้ามาเล่นเก็งกำไรของนักลงทุน จากที่ TEAM อยู่ในกลุ่มชิ้นส่วนอิเล็กทรอนิกส์ ซึ่งเป็นกลุ่มที่ดีอยู่แล้ว ส่วนใหญ่คำสั่งซื้อจะเต็มไปถึงปีหน้า (2565) ทำให้มีความน่าสนใจ
“หากเทียบกับ HANA, KCE รุ่นพี่ของกลุ่มฯจะเห็นได้ว่า TEAM ยังเทรด P/E ที่ต่ำกว่าพวกพี่ ๆ ทำให้มอง Valuation ยัง Laggard ขณะที่การทำกำไรในช่วงหลังเห็นดีขึ้นเรื่อย ๆ”นายวิจิตร กล่าว
อย่างไรก็ดี ยังไม่ควรไล่ซื้อ เพราะราคาหุ้นขึ้นไปมากแล้วจนเข้าเขตซื้อมากเกินไป (Overbought) ดังนั้นควรจะรอให้ย่อตัวก่อน พร้อมให้แนวรับ 6.00 บาท ส่วนแนวต้าน 7.00 บาท
สำหรับผลการดำเนินงานงวดไตรมาส 3/64 มีกำไรสุทธิ 64.83 ล้านบาท กำไรสุทธิต่อหุ้น 0.102 บาท เพิ่มขึ้นเมื่อเทียบกับช่วงเดียวกันของปีก่อนที่มีกำไรสุทธิ 16.22 ล้านบาท กำไรสุทธิต่อหุ้น 0.025 บาท เนื่องจากมีรายได้จากการขายรวม 600 ล้านบาท เพิ่มขึ้นจากไตรมาสเดียวกันของปีก่อน 184 ล้านบาท คิดเป็น 44% โดยมีคำสั่งซื้อเพิ่มขึ้นจากกลุ่มลูกค้าทั้งสหรัฐ, เอเชีย และยุโรป อัตรากำไรขั้นต้นเท่ากับ 16% ของยอดขาย เทียบกับไตรมาสเดียวกันของปีก่อนที่ 10% เนื่องจากรายได้ที่เพิ่มขึ้นเกินกว่าต้นทุนคงที่
อย่างไรก็ดีผลกำไรสุทธิในไตรมาส 3/64 ที่ 64.8 ล้านบาท คิดเป็น 11% ของรายได้รวม เทียบกับกำไรสุทธิ 16 ล้านบาท ซึ่งคิดเป็น 3.9% ของรายได้รวมในไตรมาสเดียวกันของปีก่อน
ขณะที่งวด 9 เดือนปี 2564 พลิกมีกำไร 157.37 ล้านบาท เทียบช่วงเดียวกันของปีก่อนขาดทุนสุทธิ 66.19 ล้านบาท ลุ้นทั้งปี 2564 มีกำไรจากปีก่อนขาดทุนสุทธิ 16.18 ล้านบาท
